T L A Č O V Á S P R Á V A

**Arca - svetoznáma hudobníčka a producentka na Pohode 2023**

**Do line-upu festivalu Pohoda pribudlo ďalšie významné meno svetovej hudobnej scény. V júli sa na trenčianskom letisku predstaví vynikajúca hudobníčka a producentka Arca z Venezuely, ktorej koncert uzavrie program na festivalovom hlavnom pódiu. Nové meno potvrdil dnes ráno v živom vysielaní Rádia\_FM šéf festivalu Pohoda Michal Kaščák.**

Arca je jedna z najnadanejších umelkýň ostatných rokov, o čom svedčí aj to, že si ju **Björk** vybrala ako dvornú producentku a spolupracovníčku pre jej albumy **Vulnicura** (2015) a **Utopia** (2017). Zoznam skvelých umelkýň
a umelcov, s ktorými spolupracovala, však nekončí len pri Björk. Má za sebou spolupráce aj s **FKA Twigs**, **Kelela**, **Blood Orange**, **Frank Ocean**, **Sega Bodega** aj **Shygirl**, ktorá tento rok taktiež vystúpi na Pohode. Jej hudobný rukopis ste mohli počuť aj vo viacerých remixoch, napríklad v Rain On Me od **Lady Gaga**, ale má za sebou aj remixy pre **Deftones**, **Laurie Anderson** alebo **Tirzah**.

Jej tvorbu je ťažké zaradiť do jedného štýlu, keďže v nej môžete počuť IDM, experimental, industrial hip-hop, reggaeton, techno aj avant pop - jednoducho mix, ktorý je pre ňu typický. ***„Nechcem byť viazaná na jeden žáner,"*** hovorí Arca. ***„Nechcem byť označená ako jedna vec."***

Svojou tvorbou výrazne zaujala v roku 2012, keď vydala EP-čka **Stretch 1** a **Stretch 2**. Nasledujúce albumy sú dnes už kultovými nahrávkami: **&&&&&** (2013), **Xen** (2014), **Mutant** (2015), **Arca** (2017), **KiCK i** (2020) - nominovaný na Grammy v kategórii Najlepší tanečný/elektronický album a **KiCK iii** (2021), ktorý magazín Pitchforkoznačil ako **Best New Music**.

Na jej albumoch môžete počuť ďalších skvelých prizvaných interpretov: **Sia**, **Planningtorock**, **Shygirl**, **Rosalía**, **SOPHIE**, **Boys Noize**, **Shirley Manson** zo skupiny Garbage, **Machinedrum**, ale aj **Björk**.

Arca, pôvodom z venezuelského Caracasu a momentálne žijúca v Barcelone, búra mýty a predsudky nielen v hudbe, ale aj sexualite či orientácii. Sama sa definuje ako nebinárna trans žena. *„Neviem si predstaviť výstižnejší, dôležitejší a silnejší záver Pohody 2023 na hlavnom pódiu, ako koncert umelkyne Arca. Okrem veľkého umeleckého prínosu pre celý festival má toto potvrdenie aj podstatný symbolický význam a to zvlášť v situácii, v akej sa po teroristickom útoku na Zámockej ulici nachádza celé Slovensko. Arca bola prvou umelkyňou, ktorú som na rok 2023 oslovil, booking neprebiehal ľahko vzhľadom na veľký záujem o jej umenie nielen medzi hudobnými podujatiami. Som hrdý, že práve Arca ukončí tohtoročnú Pohodu,“* hovorí šéf festivalu Michal Kaščák.

Arca doplnila doteraz zverejnených umelcov a umelkýň, ktorí vystúpia 6.-8. júla 2023 na festivale Pohoda. Sú medzi nimi Central Cee, Jamie xx, Ben Howard, Caroline Polachek, slowthai, Suzanne Vega, tohtoroční dvojnásobní víťazi Grammy a The BRIT Awards Wet Leg, SOFI TUKKER, Viagra Boys, Perfume Genius, Pussy Riot, Arooj Aftab, Shygirl, AMELIE LENS, Sampa the Great, Genesis Owusu, Dry Cleaning, shame, Charlotte Adigéry & Bolis Pupul, Liniker, Yard Act, PVA, Hermeto Pascoal, Jana Kirschner, Zea, Tata Bojs a ďalší.

Arca Press kit: <https://drive.google.com/drive/u/1/folders/1YFQHEkM2pew5tGMMBAfuzdqfZg-Q9dpR>

Foto Pohoda 2022: <https://drive.google.com/drive/folders/153GShEiRB5dU3RiXgJD25uwr2KXnfxWQ?usp=sharing>

Kontakt pre médiá:

**Jozef Hámorský**

PR & Media

Tel.: +421 944 089 277

jozo@pohodafestival.sk

<http://www.pohodafestival.sk>